## Pravilnik o vrednovanju imovine i obveze mirovinskog fonda

### NN 115/2001 (21.12.2001.), Pravilnik o vrednovanju imovine i obveze mirovinskog fonda

Agencija za nadzor mirovinskih fondova i osiguranja

1919

Na temelju članka 51. stavka 6., članka 55. i članka 77. Za­kona o
obveznim i dobrovoljnim mirovinskim fondovima (»Na­rod­ne novine« br. 49/99. i
63/00), Savjet Agencije za nadzor mirovinskih fondova i osiguranja na sjednici
održanoj 10. prosinca 2001., donio je

## PRAVILNIK

### O VREDNOVANJU IMOVINE I OBVEZA MIROVINSKOG FONDA

Članak 1.

Ovim pravilnikom propisuje se način vrednovanja imovine mirovinskog
fonda, obračun naknade, izračun neto imovinske vri­jednosti mirovinskog fonda,
izračun vrijednosti obračunske jedinice, datumi vrednovanja te način izvještavanja.

Izračun neto imovinske vrijednosti mirovinskog fonda i vrijednosti obračunske
jedinice

Članak 2.

(1) Neto imovinsku vrijednost mirovinskog fonda čini ukupna vrijednost
imovine mirovinskog fonda umanjena za iznos obveza fonda na dan utvrđivanja
neto imovinske vrijednosti.

(2) Vrijednost obračunske jedinice čini omjer neto imovinske vrijednosti
mirovinskog fonda i ukupnog broja obračunskih jedinica mirovinskog fonda na
isti dan.

Vrednovanje imovine i obveza
mirovinskog fonda

Članak 3.

(1) Ukupnu imovinu mirovinskog fonda čini zbroj vrijednosti svih vrsta
imovine mirovinskog fonda sukladno odredbama članka 69. Zakona o obveznim i
dobrovoljnim mirovinskim fondovima.

(2) Obveze fonda mogu biti: obveze s osnove ulaganja u imovinu fonda,
obveze prema društvu za upravljanje fondovima s osnove naknada, obveze prema
banci skrbniku s osnove naknade i ostale obveze fonda sukladno Zakonu o
obveznim i dobrovoljim mirovinskih fondovima.

(3) Imovina iz stavka 1. ovog članka vrednuje se prema na­če­lima
vrednovanja financijske imovine sukladno Međunarodnim ra­čunovodstvenim
standardima. Iznimno, za vrijednosne papire ko­jima se trguje u Republici
Hrvatskoj, fer vrijednošću smatra se prosječna cijena ponderirana količinom
prodanih vrijednosnih papira.

(4) Obveze iz stavka 2. ovog članka iskazuju se u poslovnim knjigama u
vrijednosti nastale poslovne promjene dokazane urednom ispravom i/ili ugovorom
o stvaranju obveze.

(5) Sve vrste imovine i obveza nominiranih u stranoj valuti vrednuju se
prema srednjem tečaju Hrvatske narodne banke na dan vrednovanja.

Obračun naknada

Članak 4.

Ukupni iznos naknada koje terete imovinu fonda dobiva se zbrajanjem svih
naknada kako slijedi:

1. Naknada za upravljanje fondom obračunava se dnevno na osnovi
vrijednosti ukupne imovine mirovinskog fonda iz članka 3. stavka 1. ovog
Pravilnika, a isplaćuje mirovinskom društvu jednom mjesečno.

2. Naknada banci skrbniku
obračunava se dnevno na osnovi vrijednosti ukupne imovine mirovinskog fonda iz članka
3. stavka 1. ovog Pravilnika, a isplaćuje jednom mjesečno.

3. Naknada za uspješnost u
poslovanju za prethodnu kalendarsku godinu obračunava se prvog radnog dana tekuće
kalendarske godine, koristeći podatak Državnog zavoda za statistiku o godišnjoj
inflaciji u Republici Hrvatskoj objavljen u prosincu prethodne kalendarske
godine, a naknadno se usklađuje na zadnji radni dan u siječnju tekuće
kalendarske godine s pokazateljima o godišnjoj inflaciji u prethodnoj
kalendarskoj godini, kojeg objavljuje Državni zavod za statistiku u siječnju tekuće
kalendarske godine. Kao pokazatelj inflacije koristi se indeks cijena na malo
kojeg objavljuje Državni zavod za statistiku.

Stopa realnog prinosa
mirovinskog fonda određuje se na način da se nominalni godišnji prinos
mirovinskog fonda korigira s indeksom cijena na malo. Ako je dobivena stopa
pozitivna, društvo ima pravo na naknadu za uspješnost.

Postotak naknade za uspješnost
primjenjuje se na iznos neto vrijednosti imovine na prvi radni dan tekuće
kalendarske godine i bilježi se kao obveza fonda s osnove naknade za uspješnost
prema mirovinskom društvu.

Ispravnost izračuna naknade
za uspješnost i njenu isplatu odobrava Agencija za nadzor mirovinskih fondova i
osiguranja (dalje: HAGENA).

Ukoliko zadnji radni dan u
siječnju tekuće kalendarske godine primjenom pokazatelja o godišnjoj inflaciji
dođe do korekcije u obračunu, obveza ili potraživanje s osnove prethodno obraču­nate
naknade za uspješnost, korekcija se bilježi na zadnji radni dan u siječnju, a
isplata odnosno povrat sredstava u fond obavlja se nakon odobrenja HAGENE.

4. Naknada za izlaz iz
mirovinskog fonda naplaćuje se prilikom promjene mirovinskog fonda, a određuje
se primjenom stopa navedenih u članku 43. Zakona o obveznim i dobrovoljnim
mirovinskim fondovima. Naknada za izlaz pripada mirovinskom društvu.

Datumi vrednovanja i način izvještavanja

Članak 5.

(1) Imovina
mirovinskih fondova vrednuje se svakog radnog dana.

(2) Banka skrbnik
obvezna je obavijestiti HAGENU o neto imovinskoj vrijednosti mirovinskog fonda,
vrijednosti obračunske jedinice, te o postupku vrednovanja imovine i obveza
fonda za taj dan narednog radnog dana najkasnije do 12 (dvanaest) sati, putem
obrasca koji čini sastavni dio ovoga Pravilnika (Prilog 1).

(3) Agencija za
nadzor mirovinskih fondova i osiguranja može promijeniti vrednovanje za određeni
vrijednosni papir ukoliko ustanovi da je banka skrbnik za vrednovanje koristila
netočnu vrijednost vrijednosnog papira.

(4) Obrazac iz
stavka 2. ovog članka banka skrbnik dostavlja HAGENI u elektronskom obliku, s
time da se prvi radni dan u tjednu u pisanom obliku dostavlja potvrđeni ispis
svih dostavljenih elektronskih zapisa prethodnog tjedna.

Članak 6.

Ovaj Pravilnik stupa na snagu
osmoga dana od dana objave u »Narodnim novinama«.

Klasa:
011-01/01-01/25
Urbroj: 383-01-01-1
Zagreb, 10. prosinca 2001.

Predsjednik Savjeta
**dr. sc. Vladimir Lasić**, v. r.

if !supportEmptyParas endif

![](dodatni/360222.gif)
![](dodatni/360223.gif)

Pravilnik, NN 115/2001-1919